News Update: รัสเซียบังคับยุโรปจ่ายค่าก๊าซเป็นรูเบิล ตอบโต้คว่ำบาตร ก่อนอนุโลมรับดอลลาร์-ยูโร ด้านสหรัฐฯ เตรียมปล่อยน้ำมันดิบ 1 ล้านบาร์เรลต่อวั - FINNOMENA
รัสเซียยื่นคำขาดบังคับชาติตะวันตกจ่ายค่าก๊าซเป็นรูเบิลเท่านั้นก่อนยอมอนุโลม ขณะที่สหรัฐฯ เดินหน้าปล่อยน้ำมันดิบสำรอง 1 ล้านบาร์เรลต่อวัน เพื่อควบคุมราคาพลังงานที่พุ่งสูงมาก
1 เม.ย. 2565

รัสเซียยื่นคำขาดบังคับชาติตะวันตกจ่ายค่าก๊าซเป็นรูเบิลเท่านั้นก่อนยอมอนุโลม ขณะที่สหรัฐฯ เดินหน้าปล่อยน้ำมันดิบสำรอง 1 ล้านบาร์เรลต่อวัน เพื่อควบคุมราคาพลังงานที่พุ่งสูงมาก
🇷🇺 ปธน. ปูตินของรัสเซียประกาศว่า ต่างชาติจะต้องจ่ายค่าก๊าซธรรมชาติเป็นเงินรูเบิลเท่านั้น หากประเทศไหนปฏิเสธการใช้เงินรูเบิลจะถูกยกเลิกสัญญาซื้อขายเชื้อเพลิงกับรัสเซียทันที โดยจะมีผลบังคับใช้ตั้งแต่วันที่ 1 เม.ย. เป็นต้นไป
“ไม่มีประเทศไหนขายสินค้าให้รัสเซียแบบฟรีๆ ดังนั้นรัสเซียก็จะไม่บริจาคอะไรเพื่อการกุศลเช่นกัน” ปธน. ปูติน กล่าว
อย่างที่รู้กันว่า ยุโรปนำเข้าก๊าซจากรัสเซียคิดเป็น 1 ใน 3 ของปริมาณที่ใช้ทั้งหมด ซึ่งการที่รัสเซียบังคับให้จ่ายด้วยรูเบิลถือเป็นการละเมิดสัญญาที่ทำไว้ก่อนหน้า เพราะตามสัญญาผู้ซื้อสามารถจ่ายด้วยเงินดอลลาร์หรือยูโรได้
ทำให้ต่อมารัสเซียได้ออกมาอนุโลมให้ประเทศต่างๆ สามารถจ่ายเป็นเงินดอลลาร์และยูโรผ่านธนาคารที่กำหนดไว้ได้
🇺🇸 ด้านสหรัฐฯ ได้เดินหน้าปล่อยน้ำมันดิบสำรอง 1 ล้านบาร์เรลต่อวัน ตลอด 6 เดือนข้างหน้า ส่งผลให้ราคาน้ำมันดิบโลกร่วงลง 4% ที่ระดับต่ำกว่า 104 ดอลลาร์ต่อบาร์เรล
ปธน. ไบเดนของสหรัฐฯ กล่าวโจมตีบริษัทน้ำมันต่างๆ ว่า นี่ไม่ใช่เวลาที่จะมาคิดถึงแต่ผลกำไรครั้งประวัติการณ์ ถึงเวลาแล้วที่จะลุกขึ้นมาทำสิ่งดีเพื่อประเทศ เพราะสิ่งที่สำคัญที่สุดตอนนี้คือ การเพิ่มปริมาณการผลิตน้ำมัน
ราคาน้ำมันที่แพงขึ้นเป็นประเด็นที่อ่อนไหวต่อชาวสหรัฐฯ และกำลังส่งผลกระทบต่อคะแนนนิยมของไบเดน
ที่ผ่านมา ปธน. ไบเดน ได้สั่งระบายน้ำมันดิบจากคลังมาแล้ว 2 ครั้ง แต่ไม่สามารถสร้างความเปลี่ยนแปลงต่อตลาดน้ำมันได้มากนัก แต่ครั้งนี้เขาคาดหวังว่า ราคาน้ำมันอาจลดลงได้อย่างมีนัยสำคัญ
อ้างอิง:
https://www.voathai.com/a/putin-demands-western-countries-pay-for-gas-in-rubles/6509548.html 
https://www.prachachat.net/world-news/news-900826
https://www.voathai.com/a/u-s-to-release-1-mln-bbl-of-oil-per-day-from-strategic-reserve-over-next-6-months-statement/6509992.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
น้ำมัน
รัสเซีย
รัสเซียยูเครน
สหรัฐฯ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA